Spered ar vro - Herri an Aod. War hent ar brezhoneg bepred ! - Le Télégramme\nHerri an Aod. War hent ar brezhoneg bepred !\nPublié le 09 mai 2019 à 07h00\nE ti Herri, e Purid-Kintin, e veze enrollet an abadennoù gant Morgan Large. (Foto Dewi Siberil)\n« Hent ar Brezhoneg », setu anv un abadenn radio dispar savet gant Herri an Aod evit deskiñ yezh ar vro. Disoc’h e vo hiziv gant ar 600vet hini !\n« Erru eo an eur da selaou Hent ar Brezhoneg ! » a lâr mouezh ar baotred Morvan, asambles gant notennoù sklintin ur zilofon. N’eus ket da dortal, emaoc’h o selaou kentelig divyezhek Herri an Aod, war gwagennoù Radio Kreiz Breizh. 600 abadenn a zo bet en holl, hag hiziv just a-walc’h e vo enrollet an hini ziwezhañ ! « E 2004 ‘moamp soñjet krouiñ an dra-se evit sikour an dud o teskiñ brezhoneg, hag evit an dud all ivez », a zispleg prezidant kozh ar radio. En ur ober pemzek vloaz n’he deus ket cheñchet, koulz lâret. Bewech e vez adkavet ar memes teir lodenn : un displegadenn eus ur ger pe eus un dro-lavar ; un diviz c’hoariet etre daou zen ; hag ur rubrikenn evit embann keleier ar vro. Simploc’h n’eus ket ! Berzh he deus graet an abadenn a-drugarez da bedagogiezh Herri ha d’e anaoudegezh eus ar vro. « Evit an diviz ‘meump ijinet parrouz Sant-Toleg, ‘lec’h ‘vefe bet komzet brezhoneg gant tout an dud. Ul lec’h gwir an hini eo, etre Laruen, Tremargad ha Purid. Met se n’eo ket anavet ‘met gant tud kozh deus ar vro ».\nStaj dre soubidigezh\nEvit afer-se n’eo ket e Kreiz Breizh eo ganet Herri, met e kêrbenn bro C’hall, e-lec’h m’o doa kavet labour e dud goude ar brezel. « E Montmartre ‘oamp o chom, met n’en em santen ket parizian tamm ebet ! », emezañ dichipot. Gant Italianed ar c’harter e veze o c’hoari ingal, betek deskiñ italianeg gante. Met buanoc’h c’hoazh e voe mestroniet yezh e vro gant ar bugel. « Da dri bloaz ‘oan deuet en vakañs e ti ma zud-kozh e Purid, ha ‘moa desket brezhoneg en ur ober tri miz. Soubet ‘oan bet dustu ! » E-giz-se e oa bet boulc’het an hent. Pa oa kañfard en doa graet ur c’hammed all war-raok p’en doa desket lenn brezhoneg e levr Buhez ar Zent e dad-kozh. « Da gentañ ‘moa bet bec’h ! Met memes mod ‘oe dalc’hmat : ‘pelec’h ‘oa ganet ar sant, piv ‘oa e dud… Ur wech ‘peus lennet dek pe unnek deuse, war-lerc’h eo pell aesetoc’h ». N’eo ket dre zegouezh neuze ma savo e abadennoù radio war ar memes patrom kalz amzer goude-se.\nDerc’hel da zeskiñ bepred\nDa c’hortoz e oa aet ar paotr yaouank war studioù agronomiezh, a-raok mont da gelenner e liseoù labour-douar. M’en deus ranket bale a-raok bezañ anvet e Kernilien, e-tal Gwengamp, n’en deus kollet al liamm gant Breizh gwech ebet. Ar sonerezh he deus sikouret anezhañ da zerc’hel war an tu-se. « Da be’rzek vloaz ‘moa bet un dreujenn-gaol evit Nedeleg. Ar bloaz war-lerc’h ‘moa sonet evit ma eured kentañ ». Met ar yezhoù o deus kontet dreist pep tra evit Herri. Abaoe m’eo aet war e leve en deus kroget da zeskiñ esperanteg, « ur yezh etrevroadel d’ober al liamm etre ar pobloù. Met ‘pezh zo fentus ganti zo kalz a draoù heñvel deus ar brezhoneg, da skouer ar mod da sevel gerioù ». Bepred e chom traoù da zeskiñ ha n’eo ket arru Herri e penn an hent, sur ha n’eo ket marteze. Ken gwir all evit e abadenn : ur raktres a vefe war ar stern evit sevel ur benveg nevez evit an holl dud a zesk ar yezh er stummadurioù hir. Setu, n’eo ket achu Hent ar Brezhoneg !\nSklintin : cristallin\nAr gwagennoù : les ondes\nSoubidigezh : immersion\nKêrbenn : capitale\nDichipot : sans façons\nStummadurioù : formations.\nE galleg/en français\nSi Henri Le Naou est né à Paris juste après la guerre, c’est bien en Centre-Bretagne, auprès de ses grands-parents de Peumeurit-Quintin (22), qu’il entame le long chemin de l’apprentissage de la langue bretonne. De son parcours naîtra, bien des années plus tard, l’émission « Hent ar Brezhoneg » (La route du breton) dont le 600e et dernier épisode sera diffusé samedi, à 10 h 30 sur Radio Kreiz Breizh. Un programme bilingue unique en son genre et très utile aux apprenants, à tel point qu’il devrait être la base d’un nouvel outil pédagogique pour les centres de formation au breton.\nHerri an Aod


Mots clés : Votre destinationL'appel du largeÉchappée natureUn pays façonné par l'histoireUne destination qui bougeUne Terre de saveursPays de BrestVous logerVous restaurerVous divertirInfos pratiquesL'Office de Tourisme et VousL'équipeVenir à BrestSe déplacerStationnerRester connectéRadios & télé localesAutres infos utilesMétéo & marée\tJuin\nSuivant\tVous êtes ici : Accueil PAJENN E BREZHONEG - LEC�HIENN GENROUEDAD\nBrest… ur gêr troet da vat war-du ar mor. Gant martoloded vrudet ha merdeerien veur eo bet goveliet hengoun mor ar geoded. Alies eo bet kontet ha kanet an aergelc’h dibar a oa o ren e Brest kozh. Aze emañ ar vorlenn, tostik-tost, o pediñ ac’hanoc’h da vont da veajiñ. Deuit da zizoleiñ al ledennad dour dibar-se ha da analañ aer yac’h ar mor ! War dreuzoù Brest emañ ar vro en he c’haerañ : aodoù diwallet, maezioù kemm-digemm o livioù hag ur glad sevenadurel hep e bar ! Deuit ganeomp ‘ta da benn ar bed. Brest, ur veurgêr birvilh enni ! KARTENN IDENTELEZH AN TEROUER Brest hiziv zo : Meur a c’hennad war gresk : lestrsaverezh, imbourc’h ha diorren, skiantoù ha teknologiezhioù ar mor, gounezvouederezh.\n2300 a studierien.\nUn aerborzh etrebroadel (817 000 a dreizhidi) ; ur porzh mor don ; 15 TTB Atlantel bemdez etrezi ha Pariz ; 2 c’hourhent hep treizhaj war-du Roazhon ha Naoned.\nUl leurenn vroadel, kreizenn ar c’hendalc’hioù ; ur sal sonerezh a vremañ; un dachenn an diskouezadegoù.\nOcéanopolis, ur park evit dizoleiñ ar meurvorioù\nPorzh-bageal kentañ Breizh (gant obererezhioù merdeiñ a-leizh)\nBep 4 bloaz e vez aozet ur gouel mor etrebroadel (ar wech a zeu : Brest 2012).\n47 leti etre 1* ha 3*, da lavaret eo 1741 a gambreier; 4 leti-annez; teir zachenn-gampiñ; un herberc'h yaouankiz; 300 preti.\nMorlenn vrasañ Europa (150 km2), ar Mirva Louzawouriezh Broadel (an eil en Europa), Mirdi ar Verdeadurezh, Mirdi an Arzoù-kaer. Brest Meurgêr ar Mor gant un nebeud sifroù : 8 kumun\n209 480 annezad (ha 145 200 anezho e Brest)\nAL LEC’HIADOÙ HAG AN AVEADURIOÙ TOURISTEL\nUr park dibar en Europa evit dizoleiñ ar meurvorioù ! Eus ar pennaheloù d’an trovanoù, en ur dremen dre aodoù Breizh, e vez roet an tu deoc'h da ergerzhout holl vorioù ar bed. Ur veaj evit tostaat d’ar skiant hag evit gwelet abadennoù leurennet-kaer e-pad un devezh leun a from hag a zizoleadennoù. Gortozet oc’h eno gant : 10 000 a loened, 3 bed da zizoleiñ (pavilhon ar pennaheloù, ennañ un tropad bras a vanked hag ur gwir vorskorneg varzhus, pavilhon an trovanoù, ennañ ur gouraleg kloued hag un oglenn bras-divent rinkined, hag ar pavilhon hin kerreizh ma vez bouetet ar reuniged), diskouezadegoù, filmoù, abadennoù...\nMirva Louzawouriezh Broadel :\nKentañ aozadur ar bed o'n em ouestlañ hepken da saveteiñ ar plant en arvar da vont da get. Ar Mirva, tamolodet e-kreiz traoñienn Stangalar, zo anezhañ un takad dibar, 40 hektar dezhañ, ha brudet er bed a-bezh. Dastum, mirout ha gounit a ra spesadoù rouez eus inizi ar bed a-bezh zo en arvar da vont da get.\nMirdi Broadel ar Morlu : Er rann gozh eus ar c’hastell e kavot livadurioù, kizelladurioù ha maketennoù a bep seurt o taolenniñ istor ar Morlu hag ar c’hastell. Ul lodenn eus ar weladenn a vez graet er-maez, gant ur gwel kaer war ar porzh-brezel.\nKalvar Plougastell : savet e voe goude bosenn 1598 gant donezonoù an dud. Ar c'halvar, gant e 181 dudenn bennak, a daolenn ar mareoù pennañ eus buhez Jezuz, hag int kizellet war div frizenn dreistlakaet. E-pad an Eil Brezel-bed e voe gwastet ar c’halvar abalamour da dennoù kanol. Adkempennet e voe, etre 1948 ha 1950, gant ar c’hizellour Millet, dreist-holl gant an arc’hant a oa bet degaset gant un diazezadur krouet gant un ofiser amerikan a oa bet e Plougastell-Daoulaz da vare ar vombezadeg.\nAn Tour Tangi : ur mirdi a daolenn istor Kêr Vrest. Ennañ ez eus un diskouezadeg vras a vaketennoù ha dioramaioù, anezho adsavadennoù istorel ha pourmenadennoù dre straedoù brav-iskis Brest a-raok 1939.\nMirdi an Arzoù-Kaer : evel ul lec’h eoriañ er gêr nevez, ar mirdi, digoret e 1968 er gêr adsavet, a ginnig un daolenn eus al liverezh europat etre fin ar XVIvet kantved ha kreiz an XXvet kantved. Eus ar vanieregezh d’an nevezklaselezh, Italia hag hec’h oberennoù barok zo un dave arzel e-kichen an oberennoù gall ha flandrezat ; al luskadoù nevezklasel, romantel, akademiel, a ro lec’h d’ar prantad arouezouriezh ha da skol Pont-Aven ; oberennoù Georges Lacombe, Paul Sérusier, Émile Bernard pe Maurice Denis a ro ur weledigezh skedus eus ar genedouriezh nevez-se. Gant Breizh hag ar mor pe istor ar verdeadurezh e pled e-leizh a arzourien, e-kichen un nebeud pennoberennoù evel al livadurioù « Pa vin fuzuilhet ganto » gant Yves Tanguy pe « An avalenn en he bleuñv » gant Pierre Bonnard.\nMirdi ar Sivi hag ar Glad : deuit da zizoleiñ istor marzhus ar sivi. Adakek ar mare ma oa bet degaset sivi da Vreizh gant Amédée François Frézier, betek an gounezadurioù hiziv, e vo desket pep tra ganeoc’h war ar sivi bihan leun a chug, a zegas brud da ledenez Plougastell. Kavout a reot ivez pezhioù all eus dastumad ar mirdi dre demoù labourioù ar mor, gounidigezh al lin, an arrebeuri…\nDizoloit lid ar wezenn-avaloù, zo dibar da Blougastell-Daoulaz. Ha gant ouzhpenn tri-ugent jak e vez kinniget deoc’h dilhadoù diseurt al ledenez hag o emdroadur etre 1820 ha 1960.\nPorzh bageal ar Vilin Wenn, e-kichenik Océanopolis (Kreizenn Dizoleiñ ar Meurvorioù), eo brasañ porzh Breizh gant e 1 580 plas ; modernaet e vo evit degemer eus ar gwellañ michereien ar bageerezh, obererezhioù merdeiñ hag ur greizenn genwerzhel.\nUr poull-neuial c’hoarioù : ar Spadium Parc\nAr greizenn dudi merdeiñ, savet e-kichen traezhenn ar Vilin Wenn hag ar porzh-bageal, e vo ar greizenn bouezusañ er C’hornôg (7 500 m2) gant meur a boull, ul loc’h c’hoari, lammoù-dour, ur jacuzzi, ur spa...\nDeiziadoù pennañ istor Brest :\nIIIe kantved : Savet ur c’hastellum (kamp mogeriet) gant ar Romaned. Evel-se eo bet ganet Brest…\n1593 : Brest, a oa enni 1 500 annezad, a voe lakaet e renk ar c’hêrioù gant Herri IV.\n1631 : Krouet an arsanailh gant Richelieu. Deroù diorren ar porzh hag an arme e Brest.\n1686 : Erruet kannaded rouantelezh Siam e Brest.\n1694 : Kentañ tres da derkañ Brest gant Vauban.\n1750-1751 : Savet ar galeoù gant ijinour ar Verdeadurezh Choquet de Lindu.\n1861 : Digoret kentañ pont Rekourañs d’ar monedone.\n1861-1889 : Dilezel ar Penfell a ra ar porzh-kenwerzh evit en em staliañ e poull Porstrein.\n1917-1918 : Brest, porzh-dilestrañ an Amerikaned.\n1930 : Digoret pont Plougastell.\n1940 : Erruet ar soudarded alaman e Brest (d’an 19 a viz Mezheven).\n1944 : Dieubet kêr goude ma voe lakaet sesiz warni e-pad 43 devezh (d’an 18 a viz Gwengolo).\n1945 : Krouet Brest veur dre stagañ outi ar c’humunioù stok outi : Lambezelleg, Kerbêr-Kilbignon ha Sant Mark.\n1946-1961 : Adsavet kêr hervez tresoù Jean-Baptiste Mathon.\n1974 : Krouet Kumuniezh-kêr Brest, a vod 8 kumun.\n2005 : Dont a ra Kumuniezh-kêr Brest da vezañ Brest Meurgêr ar Mor.\nBrest, ur gêr enni gouelioù hag abadennoù…a-hed ar bloaz !\nA-hed ar bloaz e vez kinniget programmoù a-zoare e Kouarz Brest, ul leurenn vroadel anezhañ abaoe 20 vloaz hag ur greizenn kendalc'hioù ; e Park ar Penfell e vez engroezioù tud o tont da welet sonadegoù (Sting, Michel Sardou, Renaud, Johnny Halliday…) en e hall 12 000 plas hag er Garenn, sal ar sonerezhioù a vremañ, e vez aozet sonadegoù evit un « touristerezh nes ».\nOuzhpenn da se, Brest Meurgêr ar Mor a bed ac’hanoc’h da zont da ouelioù a bep seurt evel :\nYaouvezhioù ar Porzh (eus an 31 a viz Gouere d’an 28 a viz Eost) : Bodet e vez hogozik 235 000 den bep bloaz war kaeoù Brest da-geñver sonadegoù digoust.\nGouel Astropolis (eus an 13 d’ar 17 a viz Eost) : evit lidañ 20 vloaz al luskad Rave e vo kinniget ur programm bras er gouel-se er bloaz-mañ, gant 4 devezh gouestlet d'ar sonerezh elektronek, a vo o tasseniñ e pep lec’h e kêr, hag evit klozañ e vo aozet un abadenn veur e Maner Keroual.\nGouel Europat ar Filmoù Berr (eus an 8 d’ar 16 a viz Du) : 50 film berr, dibabet e-touez ouzhpenn 2 000 oberenn a zeu eus ar 27 bro zo en Unaniezh Europa, a vo kinniget er gouel-se ha gant-se e c’haller diskoachañ sevenerien warc’hoazh.\nHag erfin, e 2008, e oa bet aozet :\nTro Frañs : loc’het eus Brest d’ar 5 a viz Gouere.\nGouel etrebroadel ar Mor (eus an 11 d’ar 17 viz Gouere) : ar gouel, a vez aozet bep pevar bloaz, a oa bet bodet ennañ 2 000 a ouelierioù mojennel hag ouzhpenn 700 000 a vartoloded ha tud entanet gant ar mor. Abadennoù a-vil-vern a oa bet kinniget (gweladenniñ bagoù, dibunadegoù noz, arvestoù piroteknik…).\nAR RAKTRESOÙ BRAS\nPorzh-bageal ar C’hastell :\nGraet en deus ar Morlu Broadel an dilez eus ul lodenn eus e borzh-mor gant kêr Vrest a-benn krouiñ « Porzh ar C’hastell ». Gant ar 575 plas a vo e traoñ ar c’hastell e c’hallo ar vageerien porzhiañ e kreizig-kreiz kêr. Gant un hir a vali hag ur poull evit an abadennoù e vo degemeret an abadennoù mor bras.\nKrouidigezh ur c’harter : ar Gapusined\nKrouet e vo ur c’harter 100 000 m2 nevez, el lec’h ma vo kinniget tiez-annez, burevioù ha stalioù-kenwerzh, el lodenn « istorel » eus kreiz-kêr. Ur brav a raktres, gant ur gwel kaer war ar porzh-brezel. E fin 2012 e e tlefe bezañ peurechuet al labourioù kempenn. Pemp karter eus kêr a vo adkempennet ha lakaet diouzh rouedad da zont an tramgarr.\nReveulzi an tramgarr\nAn doare treuzdougen-se, arnevez ha diouzh an engouestl evit an diorren padus, a zlefe bezañ prest da vont en-dro e-kreiz 2012. En em astenn a ray ar rouedad a-hed 14,7 km eus reter da gornôg kêr ha dre 25 arsav e tremeno an tramgarr.\nGERIOÙ AR PEMDEZ E BREZHONEG...\nKarout : Aimer : / Long : Hir / Année : Bloaz Madame : Itron / Aujourd’hui : Hiziv / Main : Dorn\nAu revoir : Kenavo / Maintenant : Bremañ\nBateau : Bag / Maison : Ti / Beaucoup : Kalz / Mer : Mor\nBeurre : Amann / Merci : Trugarez / Bienvenue : Degemer mat / Mère : Mamm\nBlanc : Gwenn / Mois : Miz / Bois : Koad / Monsieur : Aotrou\nBon : Mat / Nez : Fri / Bonjour : Demat / Noir : Du\nBretagne : Breizh / Non : Nann / Chaud : Tomm / Nuit : Noz\nCidre : Chistr / Œil : Lagad / Crêpes : Krampouezh / Pain : Bara\nKroaz : Croix, calvaire / Pays : Bro / Déjeuner : Lein / Père : Tad\nDemain : Warc’hoazh / Petit : Bihan / Dimanche : Sul / Pierre : Maen\nDîner : Koan / Plat : Meuz / Dix : Dek / Pointe : Beg\nEau : Dour / Port : Porzh / Encore : Adarre / S’il vous plaît : Mar plij\nEnfant : Bugel / Soleil : Heol / Été : Hañv / Table : Taol\nFeu : Tan / Temps : Amzer / Grand : Bras / Terre : Douar\nGrand-mère : Mamm-gozh / Tête : Penn / Grand-père : Tad-kozh / Vent : Avel\nJeune : Yaouank / Vieux : Kozh / Joli : Koant / Ville : Kêr\nJour : Deiz / Vrai : Gwir\nGant ar Gwenn e vez aroueziet ar broioù ma vez graet gant ar brezhoneg : Leon, Treger, Kerne ha Gwened. Gant an Du e vez aroueziet ar broioù, ma vez graet gant ar galleg : Sant-Maloù, Dol, Naoned, Roazhon, Pentevr. Erminigoù a zegas da soñj eus duged Breizh.\nNos documentsPlan touristique 2017\tVotre séjourDes idées hors territoireVos idées week-endRéservation en ligneWeekends, séjoursActivités, loisirsVisites guidéesBalades en merBons cadeaux\tContactsLiensMentions légales\tLocation vacances Brest


Teutates zo un anv doue galian ha n'anavezer nemet dre ur meneg er varzhoneg Farsal, gant Lucanus skrivet diwar-benn ar brezel etre an daou jeneral roman Julius Caesar hag e gevezer Pompeius ; meneget eo gant Esus ha Taranis. Ur stumm all a zo dezhañ, Toutatis, nevesoc'h marteze.\nAnavezet eo ivez gant an enskrivadurioù « Totatus » e santual Beauclair e bro an Arverned.\nKrediñ a reer e teu eus teutã aet da touta ha totã, tost da "tud" e brezhoneg. « Tad an dud » (ar meuriad, ar vroad) eo, ha difenner ar boblad er brezel.\nUr ger heñvelik a gaver en iwerzhoneg en anv Tuatha Dé Danann, tuath eo ar meuriad\nTud zo a gav gante eo kar-tost d'an Dagda iwerzhonat, ha d'ar Meurzh roman zoken, met diwar nebeud e varnont. Koulskoude, e proviñs Britannia ez eus bet kavet enskrivadurioù en enor da Mars Toutatis .\nHervez ar c'heltiegour Joseph Vendryes e c'hallfe an anv Teutates bezañ un anv-gwan implijet evit chom hep menegiñ anv an doue, dre zoujañs ouzh un tabou, ha ne vije ket bet ar memes doue eus an eil meuriad d'egile. Met martezeadennoù n'int ken.\nAstérix[kemmañ | kemmañ ar vammenn]\nHervez al levrioù treset Astérix, gant René Goscinny hag Albert Uderzo e veze touet gant ar C'halianed "dre Doutatis", met n'int ket testenioù istorel a fiziañs.\nAdtapet diwar « https://br.wikipedia.org/w/index.php?title=Teutates&oldid=1945253 »\nKemmoù diwezhañ degaset d'ar bajenn-mañ d'an 13 C'hwe 2022, da 17:38.


Kuzulier ar speredoù - Spered ar vro - Le Télégramme\nKuzulier ar speredoù\nClément Guillanton, psikologour, zo staliet e Montroulez abaoe miz Genver. (Foto Clément Guillanton)\nClément Guillanton zo psikologour e Montroulez. Ne c’hell ket ken degemer an dud en e gabined abalamour d’ar c’henfinañ, met moaien zo dezho gervel anezhañ memestra.\nPegoulz eo bet digoret ho kabined ?\nClément Guillanton : Staliet on e Montroulez abaoe miz Genver. Laouen-tre e oan, rak buan zo deuet tud da ‘m welet. Ar brezhoneg en deus ur plas da vat em c’habined : skrivet eo ar blakenn e brezhoneg hag e galleg. Kement all evit ar gemenadenn war va fellgomz pe ar postel. Er sal degemer eo ar memes tra. Ne zeu ket an dud da welet ac’hanon peogwir e ouezan brezhoneg peurliesañ. Padal ‘m eus merzhet o deus an darn vrasañ anezho un darempred a-dost pe a-bell gant ar brezhoneg. Un digarez eo a-wechoù da gomz diwar-benn an darempredoù er familh, o istor personel. An dud a c’hell kemer harp war an dra-se evit mont pelloc’h. Kement-se n’eo ket gwall vrudet c’hoazh, hag a-bouez eo koulskoude.\nPerak ho poa bet c’hoant d’ober ar vicher-se ?\nEl lise em boa c’hoant dont da vezeg, met re hir e kaven ar studioù. Ar pezh a blije din ‘oa mont e-darempred gant an dud en un doare psikologel. Dedennet bras e oan bet gant Freud. Adalek ar poent ‘m eus merzhet e oa ar psikologiezh ur skiant da vat, etre ar skiantoù hag ar medisinerezh, em eus divizet dont da vezañ bredour klinikel. Graet ‘m eus ur bern stajoù goude ma studioù. Labouret ‘m eus war-lerc’h en ul lec’h-bod evit ar grennarded. Bet on ivez o labourat e bredospital Bear. Klañvdiourion a oar brezhoneg eno hag ur bern klañvidi zo brezhonegerien ivez. Tro ‘m eus bet da ginnig dezho eskemmoù e brezhoneg. Un doare ‘oa da vont e darempred ganto ha da grouiñ ul liamm a fiziañs.\nPenaos e labourit er mare-mañ ?\nRanket ‘m eus ober un ehan evel an holl, pa ‘z eus bet diskleriet ar c’henfinañ. Met moaien zo d’an dud pellgomz din evit kenderc’hel dre bellgomz. N’eo ket difennet en em welet kennebeut, ma z eo mallus. Eskemm dre bellgomz pe dre Skype, n’eo ket ar memes tra : skuizhus-tre eo. Un emgav korfel, gwir, a lak an dud en un doare all. Ar fed d’en em welet a lak an den en un aergelc’h a surentez, en ul lec’h resis. Aze, n’eo ket aes. Meizañ a reer en un doare nevez ar fed paeañ, ivez : ne lakan ket atav an dud da baeañ. Met tud zo a gav gwelloc’h paeañ evit chom hep kaout un dle.\nPenaos e welit efedoù ar c’henfinañ war an dud ?\nAl labour er gêr a zegas doareoù all da vevañ, n’eo ket aes evit an holl. Ret eo bet evit lod adaozañ an ti evit kaout ul lec’h-labour. A fed kudenn bredel, ez eus ur meskaj etre al labour, an ehanoù, hag an amzer evit ar vugale. N ez eus ket ken a lec’h-diskuizh. A-raok e veze tamm pe damm ur vuhez er-maez hag ur vuhez e-barzh, gant un doare kempouez etre an div. Aze, n’eo ket mui an ti ul lec’h diskuizhañ pe ehaniñ. Met evit tud zo, pe vefent klañv pe nammet gant ur c’hleñved bennak, pe get, eo gwelloc’h ar prantad-se. Amzer o deus d’ober un ehan, da adperc’hennañ o zi, da gemer amzer da soñjal pe da lenn. Hervez an dud eo hag hervez an endro, hervez al lec’h m’emaint o chom.\nLexiqueBredour klinikel : psychologue clinicien.Klañvidi : patients.Lec’h-bod : centre d’accueil.Bredopsital : hôpital psychiatrique.Nammet : handicapé(s).Aergelc’h : ambiance.\nClément Guillanton, psychologue clinicien à Morlaix, a travaillé au sein d’un centre d’accueil pour adolescents et à l’hôpital psychiatrique de Bégard avant d’ouvrir son cabinet à Morlaix, en janvier dernier. Le jeune praticien a dû suspendre ses consultations durant le confinement. Toutefois, ses patients peuvent le joindre par téléphone ou par Skype s’ils en ressentent le besoin. Des consultations plutôt fatigantes, mais qui permettent de maintenir le lien avec certains malades.


Kampal - Wikipedia\n507 ann. (2018)\n48° 08′ 52″ Norzh\n1° 18′ 36″ Kornôg / 48.1477777778, -1.31\nkreiz-kêr : 86 m\nbihanañ 49 m — brasañ 116 m\nKampal (Champeaux e galleg) a zo ur gumun eus Breizh e Kanton Gwitreg-Kornôg e departamant Il-ha-Gwilen.\n4.1 XXvet kantved\n4.1.1 Brezel-bed kentañ\n4.1.2 Eil Brezel-bed\nErwan Vallerie ː de Campellis, 1100\nEn aour e ziv eilenn en glazur, leinet gant un drailhenn en gul a deir pastell\nFroger ha Pressensé a ro ː En aour e eilenn kommek en glazur, leinet gant un drailhenn en gul a deir pastell\n23 gwaz a gollas o buhez abalamour d'ar brezel hervez monumant ar re varv, d.le. 5,46% ag ar boblañs hervez an niveradeg bet graet e 1911 ; unan anezhe a varvas d'an 22 a viz Eost 1914 en Emgann Rossignol e Belgia .\nD'ar 16 a viz Gwenholon 1943 e kouezhas ur c'harr-nij B-17F (anvet "Hell's Belles II", marilhet 42-5849 ha kodet SO-N) eus aerlu SUA (United States Army Air Forces) e "Les Mériais" e Kampal; daou nijour eus e laz a zeuas a-benn da achap, tri all a voe lazhet (douaret e voe unan anezhe er Brittany American Cemetery e Montjoie-Saint-Martin e departamant Manche e Bro-C'hall), ar pemp milour all a voe tapet d'an Alamaned .\nAr peulvan La Haute Pierre\nAr c'hloastr hag e buñs\nPeulvan La Haute-Pierre\nIliz-chabistr ar Vadalen.* Ar c'hloastr hag e buñs.\nKastell an Espinay, adsavet tro 1570\nMonumant ar re varv\nMichel Froger & Michel Pressensé : Armorial des communes des Côtes-d'Armor & Ille-et-Vilaine. 2008\nAdtapet diwar « https://br.wikipedia.org/w/index.php?title=Kampal&oldid=1882443 »\nDernière modification le 2 Eos 2020, à 18:45\nKemmoù diwezhañ degaset d'ar bajenn-mañ d'an 2 Eos 2020, da 18:45.


Pajenn:Marigo - Buez ar Saent.djvu/272 - Wikimammenn\nPajenn:Marigo - Buez ar Saent.djvu/272\nrionez eus a Religion e vab, ha cousgoude e varvas Heretiq. Recareed, breur d’ar memes Sant, a oue furoc’h : deplori a reas maler e dad, hac e heulias exempl e Vreur santel.\nAr pevarzecvet devez a viz Ebreul.\nSANTES LIDUVINA, GUERC’HES.\nPliget gant Doue, pehini hervez ma tesq deomp an Abostol Sant Paul, a so un Doue a batiantet hac a gonsolation, rei deomp ar memes desir hac ar memes couraich da anduri gant patiantet un dra bennâc evit tâ, evel m’en deus roet da Santes Liduvina.\nAr Santes-mâ, guinidic eus an Holand, ha paour a vadou ar bed, a gavas cousgoude meur a fortun-vad, dre’n abec me devoa ur guenet bras ha cals a furnez ; mæs ar plac’h santel-ze, pehini e devoa c’hoas muy a vertuz evit a c’henet, hac a zesire ispicial conservi he virgine epad he buez, a bedas an Autrou Doue da lemel diganti ar guenet-se, ha de renta difæçoun, evit na zeuzie muy den d’e goulen e dimizy.\nDa benn neubeut amser e clanvas, ha Doue, evit ober anezi un exempl bras a batiantet, a bermetas ma voe affliget epad eiz vloaz ha tregont gant clènvejou quen estrainch ma oa un eus e guelet ; ha bepred e anduras he foan gant ur peoc’h admirabl ha gant ur joa vras interior. Comprenomp dre eno peguement a ell ar c’horf da souffr, pa vez an ene leun a garantez Doue.\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/272&oldid=134380 »


Ger-stur : "Unité, Progrès, Justice" (galleg)\n"Unvaniezh, Araokadur, Justis"\nKan broadel: Une Seule Nuit (galleg)\nUn nozvezh hepken\nanvet ivez Ditanyè (kan an trec'h)\n(ha kêr vrasañ) Ouagadougou\nGouarnamant Republik hanter brezidantel\n- Prezidant Paul-Henri Sandaogo Damiba\n- Kentañ ministr Albert Ouédraogo\n- Deiziad 5 Eost 1960\n- Hollad 274.000 km² (74vet)\n- istimadur 2020 21.510.181 ()\n- niveradeg 2006 14.017.262\n- Stankter 58/km² (137vet)\n- Hollad $45,339 miliard (117vet)\n- Keidenn $2.207 (163)\n0.452 (izel) (182vet)\nBurkina Faso zo ur stad eus kornôg Afrika, e diazad ar stêr Volta. Emañ etre Mali er c’hornôg, Niger er reter, Benin er gevred, ha Togo, Ghana hag Aod an Olifant er c’hreisteiz. Ouagadougou eo ar gêr-benn hag ar gêr vrasañ. Talvezout a ra anv ar vro kement ha "bro an dud onest".\nA-gozh eo annezet ar vro, pa gaver roudoù eus mab-den enni ken abred ha 7000 kent J.K. Er XVvet kantved e teuas da vezañ ul lodenn eus an Impalaeriezh Songhai, unan eus galloudoù bras ar rannved-se, daoust da enebiezh ar bobl Mosi a oa o chom eno. E dibenn an XIXvet kantved e tremenas rouantelezh Mosi Ouagadougou dindan beli Bro-C'hall.\nE dalc'h Bro-C'hall e voe betek 1960, dindan an anv Volta Uhel, diwar anv ar stêr Volta a dremen dre ar vro. Dizalc'h e teuas Volta Uhel da vezañ e 1960, hag e miz Eost 1984 e voe advadezet Burkina Faso gant ar prezidant Thomas Sankara. Met homañ a voe drouklazhet e 1987 ha kemeret e voe ar galloud dre ur putsch gant Blaise Compaoré a voe prezidant ar Republik betek 2014. Goude bloavezhioù diaes eo deuet bremañ ar vro da vezañ un demokratelezh. Chom a ra unan ar re baourañ er bed avat.\nEzel eo Burkina Faso eus Unaniezh Afrika, Kumuniezh Armerzhel Stadoù Kornôg Afrika hag Aozadur ar C'hevelerezh Islamek.\nUn hin drovanel he deus Burkina Faso. Daou goulz-bloaz a zo : hini ar glaveier, etre Mae/Mezheven ha Gwengolo, hag ar c'houlz-bloaz sec'h e-kerzh ma c'hwezh an harmattan, un avel tomm ha sec'h a zeu eus ar Sahara.\nmervent ar vro.\nGoloet eo al lodenn vrasañ eus ar vro gant an argompezenn, gant ul leur plad ha livet alies en okr gant al laterit a zo ennañ. Er Mervent ez eus un torosad kragek lec'h ma kaver beg uhelañ ar vro, an Tenakourou (749 m).\nE-barzh tri diazad emañ stêrioù ar vro dreist-holl : hini ar Volta, hini ar g-Komoe hag hini an Niger.\nAbaoe 2001 eo rannet Burkina Faso e 13 rannvro :\nRannvroioù Burkina Faso\nAdtapet diwar « https://br.wikipedia.org/w/index.php?title=Burkina_Faso&oldid=1985435 »\nKemmoù diwezhañ degaset d'ar bajenn-mañ d'an 9 Ebr 2022, da 08:58.


kendelc'her - Wikeriadur\n1.2.2 Stummoù all\nkendelc'her /kẽnˈdɛlxɛr/ verb kreñv eeun (anv-gwan-verb : kendalc'het) (displegadur)\nA. Kendelc'her un dra bennak\nMirout un dra bennak er stad m'emañ, en ur stad vat peurvuiañ, e-pad pell ; ober evit ma talc'ho, ma pado un dra bennak\nKas war-raok, delc'her da gas war-raok\nAr vouez a gendalc'he he feden : [...]. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 48.)\nKas un dra bennak en-dro war-lerc'h unan bennak\nB. Kendelc'her un dra bennak da unan bennak\nPourchas un dra bennak da unan bennak e-pad ur prantad amzer hir\nC. Kendelc'her unan bennak\nPourchas da unan bennak en un doare ingal hag e-pad pell ar pezh zo rekis dezhañ evit e vevañs, e zispignoù\nDelc'her da implijout pe da gavout tud dezhe an doare-mañ-doare\nkendelc'her unan bennak en hent mat\nkendelc'her verb kreñv dieeun\nKendelc'her gant/war un dra bennak : na baouez gant un dra bennak, kas anezhañ war-raok\nJob ha Lom a gendalc'has gant o hent. — (Jakez Riou, An Ti Satanazet, Skridoù Breizh, 1944, p. 22.)\nKendelc'her da ober (gant) un dra bennak : delc'her d'ober (gant) un dra bennak\n[...] ; ar pezh a zo gwir avat eo e kendalc'has da c'haloupat a-dreuz ar parkeier en ur freuzañ e roched hag en ur regiñ e groc'hen ken ma en em gavas e porzh Kerbridoù, [...]. — (Lan Inizan, Emgann Kergidu 1, Brest, 1877, eil emb. Al Liamm 1977, p. 103.)\nJob ha Lom a gendalc'he da waskañ war benn kil ha treid al loenig. — (Jakez Riou, An Ti Satanazet, Skridoù Breizh, 1944, p. 65.)\nKendelc'her a ra Itron ar Maner da vodañ ar mammoù ur wech ar miz, en ur genvreuriezh anvet « Ligue patriotique de Femmes Françaises ». — (Tad Medar, An Tri Aotrou, 1981, p. 41.)\nKendelc'her ouzh un dra bennak : heuliañ pizh un dra bennak, bezañ leal dezhañ\nkendelc'her verb gwan\nDelc'her da vont pe da vezañ, na baouez\ngalleg : persévérer (fr)\ngalleg : poursuivre (fr)\nAdtapet diwar « https://br.wiktionary.org/w/index.php?title=kendelc%27her&oldid=186422 »\nDernière modification le 29 Du 2014, à 11:24\nKemmoù diwezhañ degaset d'ar bajenn-mañ d'an 29 Du 2014, da 11:24.


Le Télégramme - Spered ar vro - Kaou ha Mael. Musik ha mignoniaj\nKaou An Dave ha Mael Guego o deus adlañset ar strollad Egin bloaz zo.\nUn Tregeriad hag ul Leonad. An daou-mañ a seblant en em glevet mat ! Mael, paotr ar gitar, ha Kaou, kaner ha skrivagner, ne oant ket o c’hortoz dont da vezañ muzisianed a-vicher pa oant yaouank-flamm. War an hent-se emaint bremañ koulskoude. Mael Guego zo soner gant pemp strollad disheñvel. « Seniñ a ran gant daou strollad fest-noz, Bitraak en o zouez. Mod all ez an war tachennoù all ivez : seniñ a ran gant ar strollad Lunch Noazh, sonerezh etre soul, jazz ha funk, pe gant ar ganerez Perryn Bleunven, kanerez eus Plabenneg eveldon-me. Tro ‘m eus da seniñ ivez en un daouad iwerzhonat », a gont Mael. Kaou an Dave, paotr bro Dreger, a gustum kanañ war leurennoù ar festoù-noz, asambles gant ar strollad War-Sav. Chomet eo an den yaouank tost deus e vro ha deus brezhoneg e gorn-vro. Kement-se a vez santet er c’hanaouennoù skrivet gantañ evit an daouad Egin, bet adlañset ganto warlene. « C’hoant ‘m eus atav d’ober gant brezhoneg bev, gant gerioù eeun, simpl. Klask kinnig ur muzik tost diouimp », emezañ.\nGraet o doa anaoudegezh an daou baotr pa oant e lise Diwan Karaez. Eno e oa bet krouet ganto ar strollad Egin, asambles gant muzisianed yaouank all. « Betek 6 omp bet en holl », a gont Mael. « Gwelet hon eus o doa plijadur ar re all o selaou ar pezh vize kinniget ganimp », a gont Kaou. Buan en deus bet tro ar strollad da vont e-maez mogerioù al lise, a-drugarez d’an Taol-lañs, ur c’hoñkour aozet e Karaez da enoriñ ar strolladoù o krouiñ e brezhoneg. « E 2009 eo aet ar maout ganimp da geñver an taol-lañs, a gont Kaou. A-drugarez d’ar priz-se hon eus bet digarez da vont war leurennoù brasoc’h, evel Taol Kurun pe an Erer Kozh ». Evit Mael eo bet an avañtur-se pinvidik meurbet : « dizoloet ‘m eus e c’hellen mont pelloc’h war dachenn ar muzik ». Berzh a ra an Taol-lañs hiziv an deiz c’hoazh : arc’hantaouet eo bet gant ar Redadeg ar bloaz-mañ.\nAdlañset ar strollad\nGoude al lise, pep hini zo aet gant e hent : studioù war ar brezhoneg evit Kaou e Roazhon, hag ur stummadur war ur sonerezh jazz, pell diouzh Breizh, e Dulenn, evit Mael. Abaoe m’o deus divizet adsevel ar strollad e sonont a-gleiz hag a-zehou e Breizh, evel er festival Fisel e fin an hañv pe dizale, d’an 23 a viz Du e Plabenneg. Unan eus o c’hanaouennoù « Ar c’hlasker bara » zo arouezius eus ar pezh a blij dezho ober : « an tonioù folk-blues amerikan a blij deomp kalz », eme Mael. Awenet int ivez gant ar strollad Storlok, brudet e Breizh er bloavezhioù 1970. Emañ an daouad e soñj krouiñ ur bladenn en amzer da zont, o pediñ muzisianed pe arzourien all. « Ur gwir chanter ! », eme Kaou. Met ar youl zo amañ atav.\nDaouad : duo\nBenveg : instrument\nArouezius : symbolique\nYoul : volonté.\nMael Guego, le Léonard et Kaou an Dave, le Trégorrois, sont amis de longue date. C’est au lycée Diwan de Carhaix que qu’ils ont forgé leurs premières armes musicales, en créant le groupe Egin. Le jeune combo avait reçu en 2009 le prix au Taol-lañs de Carhaix qui récompense la création en langue bretonne. Aujourd’hui, après avoir terminé leurs formations universitaire et musicale, les deux compères relancent Egin et espèrent bien composer un album dans les temps à venir.


Buhez ar Sent/1912/Symphorian - Wikimammenn\nBuhez ar Sent/1912/Symphorian\n◄ Janned-Franseza de Chantal Symphorian Philip Beniti ►\nEil devez warn-ugent a viz Eost\nSymphorian a c’houzanvas ar verzerenti, nebeut awalc’h goude merzerien Lyon, en amzer Mark-Aurel. Eun den yaouank kristen oa, karet gant an holl abalamour d’e zanve, d’e c’hened ha d’e furnez. O chom e oa en Autun, unan eus kêriou kosan ha brudetan Bro-C’hall, hag unan ive eus ar re droëtan gant an doueou faoz.\nHogen, eun devez ma touged, evel bep bla, en eur c’har kempennet a-zoare, skeuden Cybel, eleiz a dud a oa diredet da enori doueez ar Phryji.\nSymphorian ne gave ket mat ober evel ar re-all, hag a oe kaset dirak ar gouarner Heraklius, a c’houlennas outan perak ne felle ket d’ezan adori mamm an doueou.\nAr merzer a respontas e oa kristen, ha n’halle, dre-ze, adori nemet ar gwir Doue a zo en nenv.\nPa glevas ar barner e oa eus kêr hag a renk uhel, e lavaras d’ezan :\n« Fiziout a ret war ho renk, ha marteze n’ho peus ket a anaoudegez awalc’h eus a urziou an impalaer. »\nHag e lennas aneze d’ezan, hag e c’houlennas outan petra responte. Symphorian a dalc’has da ziskouez an heug en devoa ouz an idol.\nNeuze Heraklius a reas e skei hag e gas d’ar prizon. Daou zevez goude, e oe digaset adarre d’al lez-varn, hag ar gouarner a lavaras d’ezan :\n« Bezet fur, servijet an doueou divarvel, hag ho pezo arc’hant digant ar gouarnamant hag eur garg enorus en arme. Mont a ran da lavaret lakat bleuniou war an ôter, hag e kinnigfet ezans d’an doueou, evel m’eo dleet. »\nSymphorian a ziskouezas dre e respont e rê fae war ar pez a ginniged d’ezan hag e tisprize relijion Cybel.\nHeraklius, pa wele n’halle ket dont a benn eus an den yaouank, a c’hourc’hemennas e zibennan.\nAr c’helou-ze a reas da galon ar merzer yaouank tridal gant an dudi.\nPa oad o kas anezan er-mêz eus kêr d’e lazan, e vamm, o welet anezan o tremen, a youc’has :\n« Symphorian, dalc’h sonj eus an Doue beo ; kemer kalon, ma mab ; arabad kaout aon rak ar maro ; ar maro eo dor ar vue ; sao da galon warzu an nenv ; sell ouz an Hini a zo o ren er baradoz ; ne lemer ket ar vue diganit, rei d’it unan gwelloc’h ne rêr ken ; hirie, ma mab, ez out o kinnig deiou a dremen evit ar vue a bado da viken. » Sant Symphorian a varvas war-dro ar bla 178.\nAdtapet diwar « https://br.wikisource.org/w/index.php?title=Buhez_ar_Sent/1912/Symphorian&oldid=38144 »\nKemmoù diwezhañ degaset d'ar bajenn-mañ d'an 4 Gou 2012, da 10:57.


An tiez o bannoù koad - Kemper (BR)\nDegemer Ober anaoudegezh gant Kemper Glad Un nebeud lec’hioù da weladenniñ An tiez o bannoù koad\nTiez o bannoù koad a ya d’ober ul lodenn eus dremm kêr abaoe pell zo. Savet e voe an tiez-se, a zalc’h testeni eus ur chemet eus ar Grennamzer, adalek ar XIVvet betek an XIXvet kantved met dilezet e voe tamm-ha-tamm an implij hag an teknikoù-se.\nLorc’hus eo an darn vrasañ eus ar c’hêrioù e Breizh hiziv an deiz gant an tiez-se, gwir viltammoù koad. Ganto e c’haller empentiñ penaos e oa Kemper da vare an duged, pa veze daou c’halloud oc’h enebiñ an eil ouzh egile, galloud an eskob er gêr-gloz ha hini an duged war c’hlann all ar Stêr Deir, e Douar an Dug. Hiziv c’hoazh e klot an div gengreizenn vras a savadurioù-prenn gant an div greizenn gozh-se ha gant o hentoù pennañ. En un tu emañ straed ar Gereon, un astenn d’an hent a gas d’an iliz-veur, en tu all, plasenn Douar an Dug.\n73 a diez o bannoù koad, bet savet etre al lodenn gentañ eus ar XVIvet kantved hag an XIXvet kantved, zo bet miret hiziv an deiz e Kemper. Tres zo war an tiez-se eus an doare ma veze terket ar c’hêrioù e dibenn ar Grennamzer, ken war dachenn an hentoù e-barzh kêr ken war dachenn dasparzh ar stalioù hag atalieroù artizanel dalc’het gant famihoù dre gorfuniad. War un dachennaoueg strizh e veze savet an darn vrasañ eus an tiez hag e-se e c’halle un niver brasoc’h a berc’henned lakaat « digeriñ » o stal er straed en ur implijout nebeutoc’h a hedadoù prenn a oa ezhomm da harpañ an estajoù. An ardraoñ a veze miret evit ober kenwerzh.\nPeurliesañ e veze dispartiet ar boutikl diouzh ar gegin gant ur speurenn, e roe digor war ar straed dre doulloù bras a veze pleget o stalafioù da stummañ ar stalioù ma veze kinniget an danvezioù-bevañs da werzhañ warno. Ar sal-vevañ hag ar c’hambroù a oa en estaj ; da c’hrignol e talveze lein an ti. Evel e-barzh an tiez maen e vez merket kalite ar savouriezh, zo un heklev eus saviad ar berc’henned, gant ar c’hinkladur diavaez (delwennoùigoù, enskrivadurioù) ha gant terkadurioù diabarzh (biñs, oaledoù, daroù hag armelioù-moger).\nPetra eo ar bannoù koad ?\nAr bannoù koad a vez savet bepred war ur solenn e mein-boueta pe e mein-benerezh, a c’hall hec’h uhelder bezañ etre 0,80 m diouzh an douar hag uhelder hollek an adraoñ. Gant an dafar-se e vez gwarezet ar prenn diouzh an dour-strink ha diouzh an dour-sil a c’hallef pignat e-barzh. War an diaz-se eo e vez lakaet ar bannoù koad, a c’hoarvez eus ur framm (stern ar bannoù a ya d’ober an estajoù) hag ar bannoù (an holl dammoù koad serzh pe beskellek a laka ar framm da reutaat hag a ro an tu da leuniañ anezhañ). E Kemper e veze graet ar frammoù bepred gant postoù berr, en uhelder un estaj. Gant an teknik-se e c’halled sevel un niver brasoc’h a estajoù ha sevel frammoù korbellek.\nLeuniet e vez diabarzh ar bannoù gant tortis pe ardilh, ur meskad raz, pri, tammoùigoù mein ha plouz. Ouzhpenn m’eo aes ober gantañ ha m’eo bihan e briz ez eo un dafar a-feson evit difuiñ un ti e-keñver an tommder pe an trouz. Ar mogerioù war zaouhanter a veze savet gant mein bepred, un dra heverk all, dreist-holl er XVIIvet kantved, ha heuliañ a raent stumm ar c’horbelloù. “Harzoù-tan” a vez graet anezho a-wechoù, un anv a ziskouez sklaer da betra e talvezent.


Madalen Saint Gal de Pons - Wikipedia\nMadalen Saint Gal de Pons\nMadalen Saint Gal de Pons (ganet d'ar 14 a viz Gwengolo 1907 e Niort, marvet e Landreger d'an 22 a viz Ebrel 1994) a oa ur skrivagnerez ha barzhez vrezhonek anavezet dreist-holl dindan hec'h anv-pluenn Benead.\nSekretourez, gouarnerez ha kenlabourerez gant Maodez Glanndour e oa bet e-pad ul lodenn vat eus he buhez, e Louaneg (war aod Bro-Dreger). Savet he doa an emsav katolik brezhonek Unvaniezh Speredel Breizh e 1942. Skrivet he doa e-barzh kelaouennoù evel Barr-Heol, Kaieroù Kristen, Studi hag Ober...\nGwiadenn ar Vuhez, Embannadurioù al Liamm, 1979\nAl Liamm niv. 284-285, 1994.\nBenead, ur Vreizhadez, gant Annaig Renault, Al Liamm, niv. 286, 1994.\nAdtapet diwar « https://br.wikipedia.org/w/index.php?title=Madalen_Saint_Gal_de_Pons&oldid=1887735 »\nKemmoù diwezhañ degaset d'ar bajenn-mañ d'an 10 Du 2020, da 10:56.


Pevar a borzhioù hag ur bae eus ar c'haerañ\nPevar a borzhioù, evelkent, zo e Douarnenez, ur gêr vrav troet war-zu ar mor. Deuit da dañva aergelc'h dibar he c'haeoù a gaver warno, hiziv an deiz, tiez-krampouezh hag ostalerioù da zegas buhez enno, da welet he straedigoù o stalioù-labour hag o ziez pesketaerien, hag it da vale betek Plomarc'h, he bae eus ar c'haerañ hag an traezhennoù nepell alese.\nWar-dro ar 16vet kantved e oa Douarnenez ur porzh-kenwerzh hag a rae berzh evit a selle ouzh ezporzhiañ lien ar c'hornad, ha dont a reas da vezañ unan eus ar porzhioù-pesketa pennañ war dachenn ar sardin en 19vet kantved. War-lerc'h an daou varead pouezus-se ez eus chomet un toullad tiez kozh hag un iliz e Pouldahu, stalioù-labour kozh ha tiez pesketaerien bihan a-us porzh Rosmeur. Gwechall e veze lusket buhez ar c'haeoù o ziez livet kaer gant monedone ar chaluterioù, bremañ int deuet da vezañ tachenn an ostalerioù hag al leurennoù-predañ. Un aergelc'h plijus-kenañ !\nIt da welet ar bigi hengounel !\nMa plij ar bigi deoc'h, it hep termal pelloc'h d'ar Porzh-Mirdi ! Emañ a-hed ar Porzh Ru, anezhañ porzh koshañ Douarnenez. Er borzhlenn gloz ez eus pemp bag ouzh ar fard : ur grilhetaer, daou seurt kobiri, ur ramoker eus Bro-Saoz hag un aocher eus Norvegia. Digor int d'ar vizitourien. Gwall blijout a ray d'ar vugale c'hoari o c'habitened enno !\nDa gentañ e seller ouzh ar bae kaer-eston a-dreuz ar gwez-pin. Awenet ez eus bet meur a livour gant ar gwel kaer-se. Dav eo loc'hañ eus Plomarc'h, ur gêriadenn enni tiez bihan adkempennet brav, lec'h ma oa pesketaerien o chom gwechall. Mont a reer da vale war-lerc'h betek dismantroù eus mare ar Romaned ha traezhenn ar Ri er penn pellañ, unan gaer ma'z eus.\n100% amann rik\nHa pa'z eo splann d'an holl ez eo ar gouign-amann ur wastell dibar eus Breizh, n'eus ket nemeur a dud hag a oar e oa bet fardet ar rekipe e Douarnenez e fin an 19vet kantved. Klaskit war-lerc'h ar stalioù merket warno “gwir gouignoù-amann eus Douarnenez” hag it da dañva neuze evit ho prasañ plijadur ! Debret e vez ar gwastilli-se an deiz ma vezont fardet.


Deroù greanterezh ar feilhañs e Kemper | Becedia\nDeroù greanterezh ar feilhañs e Kemper\nKemper e diskouezadeg etrevroadel arzoù ar c’hlinkañ hag ar greanterezh a-vremañ - Pariz 1925\nAozer : Bernard Verlingue / C’hwevrer 2017\nIjinet en Itali (e kêr Faenza) ha degaset eus Prouvenso da Gemper eo bet renet greanterezh ar pri-gwer en Ti Meur gant un den deuet eus tro Nevers hag unan all eus Rouen. Ur broduenn dibar e oa honnezh, savet diwar meskaj an doareoù hag an teknikoù a veze graet gante en daou lec’h meur-se eus ar feilhañserezh e Bro-Frañs.\nAn Ti Meur\nWar a seblant e vefe deuet Jean-Baptiste Bousquet, mestr kornpriour eus Sant-Zakarias, er Var, da Gemper e miz Kerzu 1699 diwar ur bedadenn digant leanezed Benead prioldi Lokmaria. Lec’hiet-kaer e oa kêr Gemper. Pri ha koad forzh pegement a gaved eno. Aezetaet e oa ar c’henwerzh gant ar porzh war ar stêr-Oded. Peadra oa eta da vroudañ Pierre Bousquet, mab Jean-Baptiste, da guitaat Marsilha e lec’h e oa deuet da vezañ mestr-feilhañsour e fin ar bloavezh 1699, da zont da gaout e dad.\nStaliañ e atalier ha sevel ur forn a reas hennezh d’an 12 a viz Gouere 1708, nebeut amzer a-raok marv e dad. Ur wir labouradeg an hini a voe savet gantañ tamm-ha-tamm adal neuze.\nE 1731 e timezas Marie-Jeanne Bousquet da b/Pierre Bellevaux, bet ganet e Druy e-tal kichen Nevers, a oa deuet eus Rouen e lec’h ma laboure e 1722 gant e eontr Edme Serrurier. Adal neuze e labouras hennezh gant e dad-kaer betek e varv e 1743.\nA-raok mervel e miz Gwengolo 1749 timezas Pierre Bousquet e verc’h vihan da b/Pierre-Clément Caussy, feilhañsour anezhañ, deuet eus Rouen da Gemper e 1747. Diwar ar skiant bet prenet gantañ e roas hennezh ul lañs nevez d’ar stal.\nD’ar c’houlz-se e oa labouradeg Kemper an hini nemeti e Breizh. Fred a gave eus Menez Mikael-ar-Mor da Vourdel hag alese betek inizi Amerika, dre Gompagnuniezh an Indez a oa staliet en Oriant hag e Porzh-Loeiz.\nD’ar 14 a viz Gwengolo 1771 e timezas Antoine de la Hubaudière, bes-ijinour ar Pontoù hag an Hentoù e Breizh da Vari-Elizabeth Caussy. Hag ar gwazh yaouank, c’hoant gantañ da gas ar stal war hentoù nevez, da gregiñ e-barzh.\nE 1779 e lakaas sevel peder forn gres evit poazhañ listri, endalc’hoù a bep seurt, korzennoù-dizourañ ha teol kanto. A-drugarez d’e renk er gevredigezh e voe digoret frank dorojoù zo dezhañ ha dre-se e tapas kaout marc’hadoù bras digant ar roue ha dont da vezañ pourchaser nemetañ feilhañs, gres ha priaj arsanailh Brest, ospitalioù an armeoù ha paramant ar morlu. Perc’henn e chomas an tiegezh de la Hubaudière war ar stal betek 1914, pa voe prenet honnezh gant Jules Verlingue.\nAl labouradeg Elouri\nE 1732 e oa bet ganet François Elouri, micherour e ti Bousquet hag e ti Caussy goude-se. O chom e karter Lokmaria e oa. Eno e savas ur forn vihan da boazhañ priaj. Sikouret e veze gant e vab henañ Gwilhom a oa war e bemzek vloaz. E 1777 e prenas François Elouri hag e wreg un ti damdost d’o hini a veze implijet an traoñ anezhañ da stal goñvers. Kornioù-butun ha priaj rous, gres moarvat, a veze kavet eno. E 1779, pa varvas François Elouri e oa tri zour d’e labouradeg, skeudenn gentañ eil stal feilhañserezh Kemper, 28 micherour o labourat enni, ul livour en o zouez e 1808.\nE 1843 e voe prenet stal e eontr gant Gwilhom Porquier a roas e anv dezhi.\nPa stagas e anv ouzh hini an arzour Alfred Beau e miz C’hwevrer 1875 e tapas al labouradeg an anv Porquier-Beau betek he devezh diwezhañ e 1903. Oberennoù arz da vat an hini a voe fardet enni.\nAr poderezh Dumaine\nGanet e oa bet Guillaume Dumaine e Ger (Normandi) e 1751 en ur hir a lignez podourien hag a gustume fardañ gres-holen. Etre 1775 ha 1780 e labouras hennezh e ti de la Hubaudière kent mont da sevel ul labouradeg priaj ha feilhañs e Kemperle. Eno e timezas d’ur plac’h eus Kemper e 1783, ha da Gemper e tistroas e 1790 goude bezañ graet freuz-stal.\nNeuze e c’hoantaas fardañ picheroù gres giz Bourdel. Yalc’hadoù a voe roet dezhañ gant kuzul-ren an departamant gant ma tremenje hep produiñ mann ebet all.\nPa varvas Guillaume Dumaine e 1843 e voe prenet ar stal gant Tanquerey. Bet stummet gant e eontr e teuas Jules Henriot da vezañ perc’henn warni e 1891. Kemer a reas Camille Moreau, bet deskard Alfred Beau, asambles gantañ ha bec’h d’ar produiñ feilhañs. E 1913 e voe prenet foñsad ar stal Porquier gant al labouradeg. E 1968, p’en em gavas ar stal feilhañserezh Henriot en arvar e voe adprenet gant he c’hevezour HB.\nMirdi ar Feilhañs, 14 straed Jean-Baptiste Bousquet, 29000 Kemper.\nKroc’haner a vicher ha kevarouezour war feilhañs Kemper eo Bernard Verlingue. Pennorin eo da Virdi ar Feilhañs e Kemper ha mirour anezhañ. Atizer ha ken-aozer « Holloueziadur kroc’hanerien Kemper » (5 levrenn) eo ivez.


Plasenn Ruz - Wikipedia\nAr Blasenn Ruz pe al Leurgêr Ruz (e ruseg Красная площадь, e lizherennoù latin Krasnaia plochat’) a zo ur blasenn e kreiz kêr-vMoskou e Rusia. Eno e kaver ar C'hremlin hag Iliz-veur Sant-Bazil, e touez he savadurioù brudetañ.\nAr Blasenn Ruz war-zu ar c'hornôg (ar C'hremlin hag ar Mirdi Istor).\nAr Blasenn Ruz war-zu ar reter (ar Goum hag ar Benniliz).\nLakaet e vez ar Blasenn Ruz da vezañ kreizig-kreiz Moskou ha kreizig-kreiz Bro-Rusia zoken.\n1 Perak Ruz 'ta?\n2 Deskrivadur ar blasenn\nPerak Ruz 'ta?Aozañ\nGoude an tan-gwall a zrastas Moskou e 1493 e oa divizet gant Ivan III sevel ul leurgêr war al lec'h, o tistrujañ ar savadurioù e koad a oa stank d'ar mare-se. Pojar a veze graet eus ar blasenn betek an XVIIvet kantved eta, ar pezh a dalve "eus an tan-gwall". An anv-gwan "ruz" a veze roet nemet da benniliz Bazil-ar-Gwenvidig d'ar mare-se.\nBremañ e vez kaoz eus ur blasenn Ruz, ha se n'en deus netra da welout gant liv ruz brikennoù ar savadurioù a gaver eno, pe c'hoazh d'ar gomunouriezh. E gwirionez e vefe reishoc'h treiñ hec'h anv rusek e « Plasenn Gaer » : e ruseg kozh krasny/krasnaia (красный/-ая) a dalve kement a ruz ha kaer war ar memes tro. Kaer a zo deuet da vezañ krasivy/krasivaia (красивый/-ая) e ruseg a-vremañ.\nMeur a gêr all eus Rusia o deus o « flasenn ruz » evel Souzdal, Ielets ha Pereslavl-Zalessky.\nDeskrivadur ar blasennAozañ\nMonumant da sitoaian Minin ha da Briñs Pojarski dirak Penniliz Bazil-ar-Gwenvidig.\nPlasenn ar C'hlopennoù (Лобное Место).\nUr blasenn vras eo, hirgarrezek he stumm. En he su emañ ar C'hremlin, en he norzh emañ ar stal Goum, a zo lod eus karter aferioù Kitai-gorod. En he fenn reter e kaver Penniliz Bazil-ar-Gwenvidig an Iliz-veur ortodoks hollvrudet (war-zu ar stêr Moskva), hag en he fenn kornôg ar mirdi Istor ha dor an Dasorc'h (distrujet dindan Stalin hag adsavet n'eus ket pell zo). En he c'hreiz, ouzh moger-greñv ar C'hremlin, emañ kañvdi Lenin, diazezer an Unvaniezh Soviedel, bet balzamet goude e varv.\nE-kreiz ar blasenn emañ plasenn ar C'hlopennoù (Лобное Место), meneget evit ar wech kentañ e 1549 p'en doa Ivan IV ar Spontus, 20 vloaz anezhañ, salmennet ar bobl evit lakaat ar voiared da baouez gant ar c'hannoù kenetrezo. Лобное Место a zo un droidigezh eus ar ger hebraek Golgotha. Ne servije ket plasenn ar C'hlopennoù avat da lazhidigezhioù ar voiared fellon pe ar streltsied emsavat (a veze kaset d'ar marv nepell alese memestra!), evit embann an dekredoù ne lavaran ket.\nPourmen e c'haller ober war ar Blasenn Ruz hiriv an deiz. Dibunadegoù bras a vez aozet ingal.\nDirak Iliz-veur Bazil-ar-Gwenvidig emañ ar monumant da gKouzma Minin ha da zDmitri Pojarski a zieubas Moskou e 1612 diouzh an armeoù polonat.\nGwechall e oa staliet war ar Blasenn Ruz fabourzhioù kreñvlec'h ar C'hremlin. Goude tan-gwall meur 1493 ne voe ket adsavet ar savadurioù hag ar Blasenn Ruz a zeuas da vezañ ul lec'h a genwerzh. Amañ a veze kurunet an dTsared.\nStalin a roas an urzh da zistruj Iliz-veur Itron-Varia Kazan ha dor an Dasorc'h e 1936. Adsavet e voent en o lec'hiadurioù a orin.\nD'ar 27 a viz Mae 1987 e teuas a benn al loman alaman Mathias Rust, aet kuit eus Helsinki, da dremen a-dreuz an difenn-aer soviedel ha da bradañ war ar Blasenn Ruz gant e Cessna 172. E-kreiz ar brezel yen e oa hag an taol-kaer-mañ en doe dilerc'hioù politikel a-bouez.\nGwell meur eus ar Blasenn Ruz.\nAr Blasenn Ruz hag ar C'hremlin a zo bet lakaet war roll ar Glad bedel gant an UNESCO e 1990, abalamour d'o liammoù n'haller ket dispartiañ diouzh istor Rusia abaoe an XIIIvet kantved.\n↑ "Moscou et la naissance d'une nation" gant Pierre Lorrain, Paris, Éditions Bartillat, mars 2010, pajenn 12 ISBN 978-2-84100-450-8\n(fr) « Plasennoù kaerañ ar bed : ar Blasenn Ruz » gant Christian Makarian e-barzh L'Express, d'an 8 a viz Eost 2005\nUr film eus 1908 eus ar Blasenn Ruz ha Moskou goloet a erc'h, 00:07:23, war Youtube\n(en) Ar Blasenn Ruz e saozneg\n(en) Titouroù evit gweladenniñ ar Blasenn Ruz hag ar C'hremlin\nUr video a ziskouez laziadoù eus ar Blasenn Ruz hag he zrowardroioù\nAdtapet diwar « https://br.wikipedia.org/w/index.php?title=Plasenn_Ruz&oldid=1636915 »


Diforc'hioù etre adstummoù "Malta" - Wikipedia\nDiforc'hioù etre adstummoù "Malta"\nStumm eus an 23 Ebr 2020 da 12:06\n15 okted ouzhpennet , 1 bloaz zo\nStumm eus an 23 Kzu 2017 da 00:51 (kemmañ)\nLien Shan (kaozeal | degasadennoù)\nStumm eus an 23 Ebr 2020 da 12:06 (kemmañ) (dizober)\n* ''Pennad pennañ: [[Istor Malta]]''\n[[Restr:Malta 18 Hagar Qim.jpg|thumb|200px|left|Temploù Hagar Qim, Qrendi, Enez-Malta]]\nPoblet eo bet Malta abaoe war-dro [[5200 kt JK|5200 kent Jezuz-Krist]]. Er mare-se e rene ur sevenadur ragistorel a-bouez, ur [[Iañ milved kt JK|milved]] a-raok [[piramidennoùpiramidenn Gizavras Gizah]]. Kavet e vez roudoù divent eus monumantoù mein a seblant bezañ bet harpet gant ur riez c'halloudus. War-dro [[1000 kt JK|1000 kent Jezus-Krist]] e teuas ar [[Fenikianed]] er vro evit staliañ [[trevadennerezh|trevadennoù]], ur seurt rakpost evit ledanaat o [[Kenwerzh|c'henwerzh]] e [[kornôg]] ar Mor Kreizdouar. E [[736 kt JK|736 kent Jezuz-Krist]] e voe aloubet staliadurioù fenikian gant ar [[Bro-C'hres|C'hresianed]] hag e voe roet anv ''Melita'' d'an enezenn bennañ (diwar liv ar [[mel]] a zo hini ar [[Maen-raz|mein-raz]] marteze).\nGant [[Kartago]] e ([[400 kt JK|400 kent Jezuz-Krist]]) e voe aloubet an enezeg ha goude gant [[Republik roman|Roma]]. Pinvidikaat a reas Malta gant ar Romaned pa oa ur ''municipium'' hag ur geoded kevredet (''foederata civitas''). Chom a ra meur a savadur roman da dest levezon vras ar Romaned. E []e tilestras [[Paol Tars|sant Paol a Darsos]] war Valta dre zegouezh ur [[peñse]] war aodoù Bae Sant-Paol (anvet diwar an darvoud koulz hag an div enezenn a gaver eno). Kontet eo an istor en [[AktaoùLizheroù an Ebestel]].\nEus [] da [] e kouezhas Malta dindan beli an [[Impalaeriezh roman ar Reter|Impalaeriezh Bizantion]], met drastet e voe gant ar [[Vandaled]] war a seblant. Aloubet e voe ivez gant an [[Arabed]] e [] hag e weler an dra diwar ar [[malteg]], dezhañ ur substrad [[arabek]] gant gerioù [[italianek]], [[gallek]] ha [[saoznek]]. Arabek eo orin an darn-vuiañ eus an [[lec'hanvadurezh|anvioù-lec'h]] : "Dzira" (''djezair'' = "enez"), "Mdina" (''medina'' = "kêr"), "Marsa" (''marsah'' = "porzh"), "Rabat".<br >\nAdtapet diwar « https://br.wikipedia.org/wiki/Dibar:MobileDiff/1872105 »


Buhez ar Sent/1912/Anton a Badou - Wikimammenn\nBuhez ar Sent/1912/Anton a Badou\n◄ Yan a Zant-Fagond Anton a Badou Bazil ►\nDaou vla goude, e oe lezet, war e c’houlenn, da vont da brezek ar fe d’an Afrik. Leun a levenez, o sonjal e c’hellje skuilh e wad evit Jezuz-Krist, Anton a gemeras hent ar Marok. A-vec’h digouezet eno, ma kouezas klanv. Eur wech pare, o welet n’hallje ket, er vro-ze, gonid kurunen ar verzerien, e savas war eul lestr da zistrei d’ar Portugal. Eur gorventen a zirollas warnan hag her c’hasas d’ar Sisil. Digemeret eno gant menec’h Messin, Anton a skoas, prest goude, etrezek Asiz, da welet an tad sant Fransez. Goulenn a reas outan mont da Vonte-Paolo, en kichen Bologn. Eno, Anton a reas pep tra evit kuz e ouiziegez. Mes Doue ne zaleas ket da rei da anaout an tensoriou a oa kuzet ennan. Eun devez, e superior a gemennas d’ezan lavaret eur gomz bennak d’e vreudeur ; senti a reas, hag ar venec’h-all hag a gave d’eze ne oa mat nemet d’ober labouriou ar gegin, a oe estlammet o klevet ar brezegen gaer a reas d’eze.\nKarget diwar neuze da gelenn ar venec’h yaouank, Anton a reas, tro ha tro, skol en Bologn, en Montpellier, en Toulouz hag en Padou. A-benn nebeut, avat, en em lakas a-grenn da gelenn ar bobl. Prezek a reas er Romagn, er Berry, el Limouzin hag en Padou, hag en kement lec’h ma tremene, e c’honeze kalz a eneou da Zoue. Poanial a rê, dreist-oll, da zigeri o daoulagad d’an heretiked. Alïes e klaskent difenn o fals-kredennou, mes Anton a ouie an tu da lakat ar wirione da baran, ken sklêr hag an de, dirak o daoulagad.\nN’halled ket herzel ouz eun hevelep prezeger, rak pa wele ne zigemered ket prim awalc’h e gomzou, e rê miraklou d’o c’hennerzi.\nEn Toulouz, e oa eun den ha ne felle ket d’ezan kredi eman Jezuz-Krist en sakramant an ôter. Anton a lavaras d’ezan : « Ma teu hoc’h azen d’adori Jezuz-Krist kuzet dindan doareou ar bara, ha kredi a refet en sakramant an ôter ? » — « Ya ! emezan. »\nAl loen a zo digaset war leuren kêr. En eun tu, e laker eul laoueriad kerc’h, hag en tu-all, Anton a zalc’h en e zorn ar Zakramant meulet ra vezo. An aneval, elec’h mont warzu e voed, a ya war eun da stoui dirak an hosti santel hag a chom er c’hiz-ze, ken e lavar ar zant d’ezan sevel.\nAn heretiked a oa endro d’ezan ne rênt nemet ober gwap anezan ha lakat o bizied en o diskouarn gant aon da glevet e gomzou.\n« Pa ne fell ket d’ec’h, emezan, selaou komzou Doue, me a ya da brezek d’ar pesked, evit ma vezo anavezet splannoc’h a ze ho fals-kreden. » Mont a reas d’ar ster, ha komz a reas d’ar pesked eus madelez an Otrou Doue. Ar re-man, ouz e glevet, a lakas o fenn er-mêz eus an dour d’e selaou gant ar brasan evez, ha n’en em dennjont nemet goude bezan bet e vennoz.\nAdtapet diwar « https://br.wikisource.org/w/index.php?title=Buhez_ar_Sent/1912/Anton_a_Badou&oldid=37836 »\nKemmoù diwezhañ degaset d'ar bajenn-mañ d'an 27 Mez 2012, da 05:13.


Rufus Roy McCain, ganet d'ar 7 a viz Gouhere 1903 ha marvet d'an 3 a viz Kerzu 1940, a oa ur prizoniad e toull-bac'h Alcatraz. Klasket en doa tec'hout diouzh an toull-bac'h gant Henri Young hag Arthur Barker e 1939.\nDa noz an 13 a viz Genver 1939, McCain, gant Young ha Barker, o devoa klasket tec'hout diouzh an enezenn lesanvet "the Rock". Ar warded o devoa tennet war Arthur Barker. Barker a vefe marvet ha McCain ha Young a oa bet adpaket. McCain ha Young a voe kondaonet da 22 viz toull evit pep hini da chom e-unan.\nGoude ma vefe distroet Young ha McCain gant ar peurrest eus ar brizonidi, McCain a oa bet lakaet da labourat er stal kemener ha Young er stal arrebeuri dres dindan. D'an 3 a viz Kerzu 1940, Young en devoa gortozet dres goude 10 eur noz evit redek betek McCain ha toullgofañ anezhañ gant ul loa kemmet e kontell .\nMcCain a zo marvet pemp eurvezh goude-se. Biken ne voe displeget perak e oa bet Young o lazhañ McCain. Beziet eo bet er Philadelphia Cemetery, McCurtain County, Oklahoma, SUA.\nRufus Roy McCain war Find a grave\nAdtapet diwar « https://br.wikipedia.org/w/index.php?title=Rufus_McCain&oldid=1837241 »\nKemmoù diwezhañ degaset d'ar bajenn-mañ d'an 30 Mae 2019, da 07:54.


Abdülhamit II , ganet d'an 21 a viz Gwengolo 1842, a voe 34vet sultan an impalaeriezh otoman.\nMab e oa da Abdülmecit I ha breur Murat V.\nUr vonreizh a voe lakaet e plas e penn kentañ e ren ha Turkia a zeuas da vezañ ur vonarkiezh bonreizhel e 1876. Padal ar galloud a chome da vat gant ar sultan.\nBrezel a voe etre an impalaeriezh otoman ha Rusia diwar-benn ar Balkanoù e 1877-1878 (anvet 93 Harbi e turkeg (Brezel 93) dre ma krogas e bloavezh 1293 an deiziadur muzulmat). An arme rus a yeas betek tal-kichen Istanbul ha koll a reas an Otomaned Bulgaria, Roumania ha Montenegro. Diwar ar c'holloù-se e savas ar meno foran a-enep d'ar sultan hag hemañ a dorras ar bonreizh.\nE 1895 e voe asantet gant Abdülhamit II lakaat e plas reformoù goulennet groñs gant Europa evit an Armeniz. Diwar-se e voe emsavadegoù (dreist-holl e reter Anatolia) ha lazhadeget kalz Armeniz. Ar sultan ne enebas ket ouzh al lazhadeg hag en abeg da se e voe lesanvet ar sultan ruz.\nStrolladoù enebet ouzh ar sultan a voe krouet :\ne 1889 : ar Jön Türkler (diwar ar galleg : Turked yaouank).\ne 1906 : Osmanli Hürriyet Cemiyeti (Kevredigezh Otoman ar Frankiz)\nBodañ a reas an daou strollad-se e 1907 dindan an anv Ittihat ve Terakki (Unaniezh ha Mont war-raok). Rediañ a rejont ar sultan da asantiñ ur bonreizh nevez e 1908.\nGoude-se e voe renet ar vro ent-gwirionez gant tud Ittihat ve Terakki. Skarzhañ a rejont ar sultan d'ar 27 a viz Ebrel 1909 ha lakaat Mehmet V en e blas.\nMervel a reas Abdülhamit II d'an 10 a viz C'hwevrer 1918.\nMurat V Sultaned an Impalaeriezh Otoman\n1876 – 1909 War e lerc'h:\nAdtapet diwar « https://br.wikipedia.org/w/index.php?title=Abdülhamit_II&oldid=1770113 »\nKemmoù diwezhañ degaset d'ar bajenn-mañ d'an 18 Gwe 2017, da 20:14.


Kreiz kêr Kinshasa\nKinshasa (lingaleg: Kinsásá; anvet gwechall Léopoldville e galleg ha Leopoldstad e nederlandeg) eo kêr-benn ha kêr vrasañ Republik Demokratel Kongo.\nAn trede kêr vrasañ eo en Afrika, goude Lagos ha Kaero. Meur a vilion a dud zo o chom enni, 7,5 milion hervez niveridigezh 2005. Unan eus kêrioù brasañ ar bed eo evit an niver a gomzerien c’hallek, an eil vrasañ goude Pariz evit ar mare, met dizale e c’hellfe tremen dirak kêr-benn Bro-C’hall ma talc’h an niver a annezidi da greskiñ enni. Emañ war ribl ar stêr Kongo, a-dal da gêr Brazzaville, kêr-benn Republik Kongo, zo en tu all d’ar stêr.\nGant Henry Morton Stanley e oa bet diazezet kêr e 1881, e-kichen ur gêriadenn anvet Nshasa pe Kinshasa, dindan an anv Léopoldville en enor d’ar roue belgiat Leopold II, en doa graet eus ar vro e zomani prevez. E 1966 e voe lakaet Kinshasa gant ar prezidant Mobutu Sese Seko.\nAdtapet diwar « https://br.wikipedia.org/w/index.php?title=Kinshasa&oldid=1885490 »\nKêrioù Republik Demokratel Kongo\nKemmoù diwezhañ degaset d'ar bajenn-mañ d'an 27 Gwe 2020, da 19:31.


Eil quevren - An uguentvet Chabistr - Wikimammenn\nEil quevren - An uguentvet Chabistr\nYouen-Yan-Lois Derrien, 1779-1792 (?) (p. 139-144)\n◄ An naontecvet Chabistr. Evit ar Gonfession santel An uguentvet Chabistr. Penaus e tleer mont alies da gommunia Ar c’henta Chabistr varnuguent. Penaus e tleer en em dispos da Gommunia ►\nPenaus e tleer monet alies da Gommunia.\nLAvaret a reer penaus Mithridates, Roue ar Pont, o veza invantet ar Mithridat, pehini a so ur remed ouz ar poueson, hac o quemeret alies anezân, e fortifias e gorf dreizàn en hevelep-fæçon ne allas biscoaz goudese en em ampouesoni, hac èn oc’h æssa e ober, evit miret na gouezze etre daouarn ar Romaniftet. Hor Salver en deveus instituet ar Sacramant adorabl eus an Auter, pehini a gompren realamãt e guic hac e c’hoad, evit ma vevo eternelamant nep piou-bennâc en debro Ha rac-se piou-bennâc en receo alies gant devotion a zeu da fortifia ha da grehât ar yec’het hac ar vuez eus e ene en hevelep-fæçon ma zeo casi impossibl e ve ampoesonet gant nep seurt goal affection ; Ne aller quet beza maguet gant ar c’hic a vuez-se ha beva gant affection a varo ; en hevelep-fæçon ec’his ne alfe quet an dud, o chom er Barados-terres, mervel hervez ar chorf dre occasion an nerz eus ar frouez a vuez en devoa lequeat Doue ebarz ; evelse ivez e c’hellont chom hep mervel spirituelamant dre ar vertuz eus ar Sacramant a vuez-mâ. Mar deu ar frouez ar re denerra hac ar re a vrein buana, evel ma zeo ar c’heres, an abricot hac ar framboues, d’en em gonservi eas epad ar bloaz pa vezont confitet er sucr hac er mel, ne d’e quet estrainch mar deu hor c’halonou d’en em breservi diouz ar gorruption eus ar pec’het, peguer sempl bennâc ha peguen eas bennâc int da gorrompi, pa vezont ivez sucret ha confitet er c’hic hac er goad sacr eus a Vap Doue dre ar Communion. O Philotee, ar Gristenien pere a vezo daunet n’o devezo netra da replica, pa zisquezo dezo ar Barner just ar fazi o deveus bet da vervel spirituelamant, pa oa quen eas dezo en em veinteni e buez hac e yec’het oc’h en em vezur eus e Gorf sacr pehini en deveus leset ganto en intantion-se. Tud maleürus, eme vezo-èn, peadra ezouc’h-hu maro, pa edo en ho courc’hemen ar frouez hac ar bouet a vuez ?\nNe veulàn na ne vlamàn ar re pere a ya bemdez da Gommunia, mæs exhorti hac alia peb-unan a ràn da Gommunia bep Sul, nemet e vezo exant ar speret diouz peb affection d’ar pechet. Comsou Sant Augustin en-deün int, pe gant hini ne vlamàn na ne veulàn absolumant e zaer bemdez da gommunia, mæs lesel a rân quemense e discretion an Tad spirituel eus an hini a falvezo dezàn en em resolvi var ar poent-se ; rac an disposition requis evit communia quen alies-se a dleffe beza extraordinal, hac evelse ne de quet mad cusulia an oll generalamanc d’e ober. Hac ec’his ma ell ivez an disposicion-se, peguen extraordinal bennâc eo, en em gaout e cals a eneou mad, ne ve quet mad quennebeut disalia an oll generalamant diouz quemense ; mæs an dra-se a dleer da gonsideri diouz ar stad interieur eus a bep-unan e particulier. Un imprudanç ve cusulia peb-unan hep diffaranç ebet da gommunia quen alies-se, mæs un imprudanç ve ive blam nicun a guement er graë, ispicial mar er gra oc’h heul avis un Directeur mad bennâc. Ar respont a roas Santes Catell a Sienne a so da veza remerquet, pa oue rebechet dezi gant ur re-bennâc abalamour ma zea alies da gommunia, penaus Sant Augustin ne veule na ne vlame communia bemdez. Ebien, emezi, pa na vlam quet Sant Augustin e zaet bemdez da gommunia, me ho ped, na zeut quet ive d’am blam mar er gràn, hac en em gontantit gant quemense.\nMæs guelet a rit, Philotee, penaus e teu Sant Augustin da rei avis ha da exhorti da gommunia bep Sul : grit-èn’ta e quement ha ma vezo possibl deoc’h. Rac pa n’hoc’h eus, evel ma supposàn, nep seurt affection evit ar pec’het marvel nac evit ar pec’het veniel, emaouc’h er guir disposition a c’houlen Sant Augustin, ha c’hoaz hoc’h eus excellantoc’h disposition eguet a choulen, abalamour ma zouc’h exant, non pas hepquen diouz an affedion pe ar c’hoant da bec’hi, mæs diouz an affection memes eus ar pechet ; en hevelep-fæçon ma c’hallâc’h communia gant profit liessoch choaz eguet bep Sul, mar er c’haffe mad ho Tad spirituel.\nCals a empechamanchou ligitim a ell cousgoude erruout gueneoc’h, non pas eus ho costez, mæs a gostez ar re ma vevit assambles ganto, pere a roe occasion d’ho Confessour da lavaret deoc’h na gommuniac’h quet quen alies-se. Dre exempl, mar douc’h sujet da ur re-bennâc pere a ve quen dificil ha quer chagrin ma teuent d’en em inquieti ha d’en em droubli oc’h o quelet quen alies o communia ; peb-tra consideret-mat, e ve martese a propos caout un egard bennâc ouz an infirmite anezo, ha na daet da gommunia nemet ur veich peb pemzec dez ; mæs an dra-se a ententàn e quen cas na aller quet trechi an difficulte pehini a raent deoc’h. Ne aller quet arreti na regli an dra-mân generalamant nac absolumant ; ret e ober ar pez a lavaro an Tad spirituel, peguement bennâc ma c’hallàn lavaret suraoualc’h penaus evit ar re pere a fell dezo servicha Doue devotamanr, ne dle quet beza ouzpen ur mis etre peb communion dezo.\nMar hoc’h eus cals a brudanç, ne deus na tad, na mam, na pried, na mestr, na mestres a guement hoc’h empeiche da gommunia alies ; rac d’an deiz ma viot bet o communia, ec’his na lessot quet n’ho pezo ar sourci da ober ho tever a hent-all, ha ma viot douçoc’h ha graciussoc’h a-se en o andret, ha n’o revussot eus a nep seurt dever, ne deus apparanç ebet e false dezo ho tistrei diouz an exerciç-se pehini ne raï incommodite ebet dezo, nemet beza o deffe ur speret corviguellus ha diræsonabl : en occasion-se, evel am eus lavaret, e falvezo martese d’ho Tirecteur ho pe un dra bennâc a gomplesanç evito.\nRet e din lavaret ar guer-mâ evit an dud demezet. El Lesen anncien oa droug gant Doue e teusye ar greançourien da c’houlen d’an deizou Gouel ar pez a dliet dezo ; mæs biscoaz ne oue droug gantâ e paëse an dleourien d’an hevelep deiziou ar pez a dlient da nep er goulenne outo. Un dra indeçant eo, peguement bennâc na de quet ur pec’het bras, goulen ar baeamant eus an dever a briedelez d’an deiz ma vezer bet o communia ; mæs ne de quet indeçant, quent-se meritor eo e baea pa vez goulennet ; ha rac-se evit beza rentet an dever-se, ne dle nicun beza privet eus ar Gommunion, mar deo a hent-all douguet dre zevotion da gommunia. Certenamant e commançamant an Ilis e communie bemdez ar Gristenien, evito da veza demezet ha da gaout bugale, ha rac-se em eus lavaret penaus evit mont alies da gommunia ne reer prejudiç nac incommodite ebet na da dat, na da vam, na da vestr, na da bried, nemet e vezo prudant d’en em acquita en e dever an ene a ya da gommunia. Evit ar c’hlèvejou corporel, ne deus quet anezo ivez a guement a ve un ampechamant ligitim da gommunia, nemet bomissa a raet alies.\nEvit communia peb eiz deiz eo requis n’en deffe un den na pec’het marvel, nac affection ebet d’ar pec’het veniel, hac en deffe un desir bras da gommunia ; mæs evit communia bemdez, eo ret ouzpen quemense en deffe trec’het an darn-vuya eus e voual inclinationou, hac er graë dre avis e Dad spirituel.\nAdtapet diwar « https://br.wikisource.org/w/index.php?title=Eil_quevren_-_An_uguentvet_Chabistr&oldid=124942 »\nKemmoù diwezhañ degaset d'ar bajenn-mañ d'an 9 Eos 2018, da 12:01.


Stumm eus an 5 Gwe 2012 da 12:22\n1 733 okted ouzhpennet , 8 vloaz zo\nStumm eus an 5 Gwe 2012 da 08:43 (kemmañ)\nStumm eus an 5 Gwe 2012 da 12:22 (kemmañ) (dizober)\nChomet e oa bet bev al lesanv-se dre ma voe eilembannet al lizher er c'hazetennoù gant [[Scotland Yard]] engortoz da vezañ anavezet an doare skrivañ gant unan bennak.\n=== Brud ===\nE-skoaz lazherien a steudad all en devoe Yann an Toullgofer graet nebeut a lazhidi. Gallout a ra meur a abeg displegañ e vrud. D'an ampoent edo an holl gazetennoù o tiorren ha gwall gevezerezh a veze kenetrezo o klask war-lerc'h an darvoudoù biskoazh sebezusoc'h. Ouzhpenn, arloup hag ampartiz al lazher a oa souezhus-eston ken e oa : dibaot ar re gouest da zic'hoûgañ, da zibennañ ha da doullgofañ ur vaouez gant kement a ouezoni ha resisted war un dro. Primded Yann an Toullgofer ne voe ket dister e kresk e vrud ivez.\nMeur a elfenn all o doa graet d'an drouklazher-se mont tre en istor ar c'hrim hag ar memor stroll. Ar pep hervekañ eo implij ar mediaou gant an Toullgofer e-unan moarvat, ar pezh a oa nevez d'ar mare-se. Meur a lizher a oa bet degemeret gant ar c'hazetennoù ha gant ar polis kement ha ken bihan ma voe lakaet e dorfedoù war wel e-pad meur a viz. Ha seul ma c'hwite [[Scotland Yard]] war serriñ ar muntrer seul ma kreske entan ar bobl. Diwar neuze e tiskouez al lizhiri sinet 'Ho servijour uvel Yann an Toullgofer' gant lizherennoù gwad bezañ bet skrivet gant ar c'hazetenner Frederick Best evit ober da dennadennoù [[The Star]] kreskiñ.\nNe oa ket bet diluziet ar c'hevrin a guzhe personelezh Yann an Toullgofer : ne voe ket lakaet harz war ar muntrer gant polis Kêr-Londrez, na zoken war un den bennak diskred warnañ. Adalek ar c'hentañ deiz betek an deiz a hiviz n'eus ket bet ehan ebet gant ar martezeadennoù a bep seurt.\nEast End Londrez en devoa roet ul leurenn dic'hortoz d'ar muntroù gant e c'hardennoù teñval, kemmeskailhez e engroez born, e aer diyac'h mat da zegas kleñvedoù a bep seurt : paourañ ranngêr ur gêrbenn divent-mat da vare an [[Dispac'h greantel]].\nAdtapet diwar « https://br.wikipedia.org/wiki/Dibar:MobileDiff/1319235 »


Région_Bretagne - Embregerezed enoret !\nEvit an eil gwezh diouzh renk ez eus fellet d’ar Stad, d’ar C’huzul-rannvro, da Gef ar Fiziadoù ha da bevar c’heveler eus ar bed armerzhel (SAUR, KPMG, Banque populaire de l’ouest ha Bretagne Active) enoriñ ha brudañ maouezed embregerezed. Garedonet e vo 5 renerez eta : peder o doa savet o embregerezh nevez zo, hag unan abalamour d’he skiant-prenet, he berzh war hir dermen hag ar skouer he deus diskouezet. D’ar Yaou 21 a viz Mezheven e oa bet roet pep a briz 3 000 € dezho.\nHarpañ labour ar merc’hed hag e lakaat war wel\nUn drederenn hepken eus ar grouerien embregerezhioù zo merc’hed hiziv. Setu petra eo pal ar genstrivadeg-mañ eta : enoriñ raktresoù embregerezed, reiñ da anavezout red-micher frouezhus ar c’hrouerezed-se ha reiñ c’hoant d’ar brasañ niver da embregiñ. Emañ holl gevelerien ar genstrivadeg-se o labourat : pep hini anezho zo savet a-du gant gwirioù ar merc’hed hag ar gevatalded vicherel etre paotred ha merc’hed.\nRoidigezh ar prizioù d’an 21 a viz Mezheven, dre ar munud\nGoude an 31 a viz Meurzh, a oa an deiziad diwezhañ evit lakaat e anv er genstrivadeg, e oa bet bodet ur juri, ennañ 9 den en anv kevelerien ar genstrivadeg, evit dibab 5 loreadez e-mesk ar 95 teuliad a oa bet kaset. A-raok roidigezh ar prizioù e oa bet foromoù, testenioù hag un daol-grenn diwar-benn an embregerezed e Breizh. Clémentine Gallet, e penn Coriolis Composites e Kewenn, a oa bet dibabet da vaeronez ar genstrivadeg er bloaz-mañ ha roet he doa testeni eus he skiant-prenet e penn hec’h embregerezh elektronik uhel.\nGwelet al lec’hienn Entreprendre au féminin\nLenn politikerezh ar rannvro evit ar gevatalded\nLenn politikerezh armerzhel ar rannvro\nPublié le Monday, June 18, 2012


La Quotidiana a zo ur pemdezieg e romañcheg. Dont a ra er-maez bemdez eus al lun d'ar gwener. Emañ burevioù kreiz La Quotidiana e kêr Ilanz (Glion e romañcheg). La Quotidiana a ro keleier eus ar pezh a c'hoarvez e Suis hag e Kanton Grischun dreist-holl. Ar c'heleier etrebroadel n'o devez ket kalz a blas enni. Meur a stumm yezh a implijer er pennadoù : ar romañcheg unvan anvet Rumantsch-grischun hag pep hini eus ar pemp rannyezh (sursilvan, sutsilvan, surmiran, puter, vallader)\nEmbannet e vez La Quotidiana abaoe miz Genver 1997. Kemer a reas plas neuze meur a gazetenn all : Fögl Ladin (1941-1996, ur gazetenn evit Engiadina ha Val Müstair), Gasetta Romontscha (1857-1996, ur gazetenn evit Surselva) ha Casa Paterna/La Punt (1920-1996, ur gazetenn eus Sutselva ha Surselva). Moullet e vez 5400 skouerenn anezhi (2008).\nDaoust m'eo La Quotidiana ur gazetenn romañchek evit ar c'hanton a-bezh, ne ra ket kalz a verzh en Engiadina nag e Surmeir. Emañ an darn vrasañ eus al lennerien e Surselva, e kornôg ar c'hanton. Un dra all ivez n'eo ket gwall vat : daoust m'emañ ar pennadoù e romañcheg penn-da-benn, e vez an embannoù bruderezh en alamaneg hepken koulz lavaret.\nLec'hienn "La Quotidiana"\nAdtapet diwar « https://br.wikipedia.org/w/index.php?title=La_Quotidiana&oldid=1767829 »\nKazetennoù pemdeziek Suis\nKemmoù diwezhañ degaset d'ar bajenn-mañ d'an 3 Gwe 2017, da 19:56.


Pajenn:Riou - ar goulenn.djvu/4 - Wikimammenn\nPajenn:Riou - ar goulenn.djvu/4\n— Nemet arabat deoc’h, Izidor, chom re bell da sellout ouzh an dud o tañsal.\nIzidor a reas sin ne vije ket gwall-bell gant e dro. Lakaat a reas en e c’hodell ur bilhed hanter-kant lur, hag e kerzhas gant gwenodenn al liorzh en ur vale difonn.\nEvit mont eus Kerevel da Landremel n’eus nemet daou bark da dreuziñ.\nAr vombard hag ar biniou a viaoue war ar blasenn, a-dreñv an iliz parrez.\nIzidor a chomas a-sav evit selaou. Ne gredas ket ober ul lamm dreist ar c’hleuz diwezhañ. Treuziñ Landremel ! En em ziskouez war ar blasenn !… Pebezh c’hoarzhadeg, va Doue !…\nHogen ouzhpenn mezh, Izidor a vage kasoni. Pignat a reas war ar c’hleuz. Azezañ a reas a-dreñv ur vodenn gelvez war an delioù sec’h hag ar c’hinvi melenet.\nEno e selle hag e selaoue.\nTost dezhañ e govel ar Vuzid, ur morzhol a skoe hep ehan war an annev. Eñ avat, ne gleve nag ar morzhol o skeiñ war an annev, nag ar c’hezeg degaset da houarnañ o c’hrizinkal an eil d’egile. Ar vombard hag ar biniou o sutal drant war ar blasenn ne lavaran ket.\nMouezh ar biniou a dosta. Ar gorollerien o deus kuitaet ar blasenn evit ober, hervez ar c’hiz, un dañs dirak pep ostaleri. Izidor a c’hourvez, gant aon da vezañ gwelet. Bremaik en em gavo tud an eured e-tal ostaleri ar Vuzid. Emaint o tont daou-ha-daou, kazel-ha-kazel, gant ur bale kompez, evel ma tere ouzh tud pinvidik, Mari Buorzh, ar bennhêrez tonius, a zo er penn kentañ gant he gwaz. Skedus eo en he c’horkenn neudennet-aour ha gant he zavañjer seiz perlennet. Ar sonerien a zistag ur\nAdtapet diwar « https://br.wikisource.org/w/index.php?title=Pajenn:Riou_-_ar_goulenn.djvu/4&oldid=143494 »


Harpiezed - Wikipedia\n(Adkaset eus Harpied)\nAn Harpiezed (Ἅρπυιαι / Hárpuiai e gregach), harpienn en unander, pe herpidaed (herpida en unander), a oa merc'hed da d-Thaomas ha d'an Okeanidenn Elektra, pe hervez un doare all, merc'hed da d-Tyfon. Doueezed an drailh hag an dial int, dial an doueed diwar-goust an dud.\nAourlivadur, v. 1350\nHarpienn gant Jean-Baptiste Coriolan (1642).\nTalvout a ra o anv (Ἅρπυια / Hárpuia) kement hag « a nij hag a zrailh » : buanoc'h int eget an avel, trec'hiñ warno n'haller ket, gragailhat ha drailhañ a reont e kement lec'h ma tremenont, ha ne chom nemet o c'haoc'h war o lerc'h.\nHervez Homeros int doueezed ar c'horventennoù, hañval ouzh kezeg gouez, pa denn an avelioù flour da gezeg doñv. Hervez Hesiodos o deus ur c'horf askellek hañval ouzh hini an evned, ha pennoù merc'hed. Hervez Vergilius o deus dremmoù plac'hedigoù ha krabanoù laboused preizh.\nTeir int :\nAello (Barr-avel) ;\nOkypete (Nij buan) ;\nPodarge (Treid skañv), met Kelaino (Teñval) a vez graet anezhi a-wechoù.\nDont a c'hallfe mojenn an Harpiezed eus ar c'hilhegi-raden. Kement-se a greder en abeg d'an drailh a reont dre lec'h ma tremenont, hag abalamour ma vezont kaset kuit gant avel an hanternoz.\nHarpymimus (latin mimus, « hañval ouzh », « a zrevez »), un doare dinosaor daoudroadek eus kerentiad an Ornithomimideed.\nHarpia zo ur genad laboused-preizh.\n↑ 'Harpuienn, harpuiezed, e Geriadur Vallée, 1931.\n↑ Geriadur Martial Ménard, p. 672\nAdtapet diwar « https://br.wikipedia.org/w/index.php?title=Harpiezed&oldid=1767347 »\nDernière modification le 31 Eos 2017, à 16:58\nKemmoù diwezhañ degaset d'ar bajenn-mañ d'an 31 Eos 2017, da 16:58.